32002L0100
L 002/33
JURNALUL OFÍCIAL AL UNIUNII EUROPENE
DIRECTIVA 2002/100/CE A COMISIEI
din 20 decembrie 2002
de modificare a Directivei 90/642/CEE a Consiliului de stabilire a conținuturilor maxime de reziduuri de azoxistrobin
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul privind Uniunea Europeană,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (1), astfel cum a fost modificată ultima dată prin Directiva 2002/79/CE (2), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (3), astfel cum a fost modificată ultima dată prin Directiva 2002/81/CE a Comisiei (4), în special articolul 4 alineatul (1) litera (f),
întrucât:
(1)
Noua substanță activă, azoxistrobin, a fost inclusă în anexa I la Directiva 91/414/CEE prin Directiva 98/47/CE a Comisiei (5), pentru a fi utilizată exclusiv ca fungicid, fără a se preciza condițiile speciale care ar putea afecta culturile tratate cu produse fitosanitare care conțin acest ingredient activ.
(2)
Conținutul maxim de reziduuri (CMR) pentru azoxistrobin la exteriorul și în interiorul tuturor produselor reglementate de Directiva 90/642/CEE a fost stabilit de respectiva directivă, astfel cum a fost modificată prin Directivele 1999/71/CE (6), 2000/48/CE (7), 2001/48/CE (8) și 2002/23/CE ale Comisiei (9).
(3)
CMR stabilite de prezenta directivă reflectă utilizările autorizate de azoxistrobin pe anumite culturi. În ceea ce privește culturile pentru care nu a fost autorizată nici o utilizare, CMR au fost stabilite la limita de detectare. În general, utilizarea azoxistrobinei duce la o cantitate de reziduuri superioară limitei de detectare. Prin urmare, în cazul în care se propune o nouă utilizare, statele membre trebuie să stabilească, în conformitate cu articolul 4 alineatul (1) litera (f) din Directiva 91/414/CEE, un nou CMR național provizoriu, înainte de autorizarea noii utilizări a unui produs fitosanitar care conține această substanță activă. Unele state membre au furnizat informații privind anumite utilizări suplimentare. Informațiile disponibile au fost analizate și sunt considerate suficiente pentru a putea modifica la nivel comunitar conținutul maxim provizoriu de reziduuri, în ceea ce privește culturile pentru care statele membre propun autorizarea utilizării produselor fitosanitare care conțin azoxistrobin.
(4)
În sensul includerii azoxistrobinei în anexa I la Directiva 91/414/CEE, evaluările tehnice și științifice au fost realizate sub forma unui raport de examinare al Comisiei la 22 aprilie 1998. Respectivul raport a stabilit doza zilnică admisibilă (DZA) pentru această substanță la 0,1 miligrame pe kilogram de greutate corporală pe zi. Expunerea, pe tot parcursul vieții, a consumatorilor de produse alimentare tratate cu azoxistrobin, a fost estimată și evaluată conform procedurilor și practicilor comunitare în vigoare, ținându-se seama de directivele publicate de către Organizația Mondială a Sănătății (10) și de avizul Comitetului științific pentru plante (11) privind metodologia utilizată și a fost calculată astfel încât noul CMR propus să nu ducă la depășirea DZA.
(5)
Comunitatea a notificat Organizației Mondiale a Comerțului proiectul de directivă al Comisiei și a ținut seama, la redactarea directivei, de observațiile primite.
(6)
De asemenea, s-a ținut seama și de avizul Comitetului științific pentru plante, în special de orientările și recomandările privind protecția consumatorilor de produse alimentare tratate cu pesticide.
(7)
Prin urmare, este necesară modificarea Directivei 90/642/CEE.
(8)
Prezenta directivă este conformă cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Conținuturile maxime de reziduuri de pesticide aplicabile azoxistrobinei prevăzute în anexa II la Directiva 90/642/CEE se înlocuiesc cu conținuturile maxime de reziduuri de pesticide prevăzute în anexa la prezenta directivă.
Articolul 2
(1) Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
(2) Statele membre pun în aplicare actele cu putere de lege și actele administrative necesare pentru a se conforma prezentei directive până la 31 martie 2003. Statele membre informează de îndată Comisia cu privire la aceasta.
(3) Dispozițiile respective sunt aplicabile de la 1 aprilie 2003.
(4) Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă se adresează statelor membre.
Adoptată la Bruxelles, 20 decembrie 2002.